A Bizottság 546/79/EGK rendelete
(1979. március 22.)
a Szingapúrból és Malajziából származó hímzett háztartási vászon behozatalának származási bizonyítvány kiállításához való kötéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a harmadik országokból származó egyes textiltermékek behozatalára alkalmazandó közös szabályokról szóló, 1978. december 21-i 3059/78/EGK tanácsi rendeletre [1] és különösen annak III. melléklete 2. cikke (2) bekezdésére és 3. cikkének (4) bekezdésére,
mivel a 3059/78/EGK rendelet I. mellékletében felsorolt, I. és II. csoportba tartozó termékek származásának megállapítása származási bizonyítvány bemutatása alapján történik; mivel a III-VI. csoportba tartozó termékek esetében a származás megállapítása a számlán található származási nyilatkozattal vagy a termékekre vonatkozó egyéb kereskedelmi okmánnyal tehető meg;
mivel a Szingapúrból és Malajziából származó hímzett háztartási vászon (a közös vámtarifa 62.02 B alszáma, 39. árucsoport) behozatalát illetően szabálytalanságokat tártak fel;
mivel a Származási Bizottság a fent említett rendeletben megállapított eljárással összhangban megvizsgálta, szükséges-e az érintett termékek és a szállító országok tekintetében a bizonyítvány bemutatása;
mivel az e rendeletben előírt intézkedések összhangban vannak a Származási Bizottság véleményével,
ELFOGADTA EZT A RENDELETET:
1. cikk
A pamut frottíranyag kivételével a Közös Vámtarifa ex 62.02 B alszáma alá tartozó hímzett szőtt asztalnemű, testápolási és konyhai textília (62.02-41, 43., 47., 65., 73. és 77. NIMEXE-kódok) Szingapúrból és Malajziából a Közösségbe irányuló behozatalát a 3059/78/EGK rendelet VI. mellékletében meghatározott minta szerinti származási bizonyítványnak kell kísérnie.
2. cikk
Ez a rendelet az Európai Közösségek Hivatalos Lapjában való kihirdetését követő 45. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1979. március 22-én.